महाराजा गुलाबसिंघै ने सिरै पर पग्ग-साफा बन्ने दा ऐ। साफे उप्पर काली कलगी ऐ। शरीरै पर तग कुर्ता, गलै पर लम्मा दपट्टा ऐ। उनें चुस्त डोगरा घटन्ना लाए दा ऐ ते उप्परें कश्मीरी फर्द लेदा ऐ। महाराजा ने केईं गैह‌्ने बी धार कीते दे न जिंदे च लालड़ी ते मोतियें बाले कन्न दे बाले, गले दे हार ते सुन्ने दे कड़े शामल न। राजा ध्यानसिंघ ते बाकी दरबारियें बी उऐ जनेहा लबास ते गैह‌्ने पैह‌्ने देन। महाराज ते उंदे दरवारियें पैहने दे गर्म दशालें थमां पता लगदा ऐ जे दरबार कुतै स्याले दा मोसमै च होआ होग। राजा ध्यानसिंघ, राजा सुचेतसिंघ राजा हीरासिंघ ते मियां भगेलसिंघ, सबनें दियें पग्गें दे हेठले लड़ उन्दियें क्याड़ियें पर पवै करदे न जेदे कन्ने पिट्ठी दा उप्परला हिस्सा खटोई गेदा ऐ। इस ढंगे दी पग्ग महाराजा रणजातसिंघ दे दरबारियें दा लबास ही। खास तौरै पर खालसा फौजै दे सपाही ते अफसर नेहियां गै पग्गां बन्नदे हे। तस्वीरा च महाराजा गुलाबसिंघ, मियां ऊधमसिंघ ते दीवान हरिचन्दै दियां पग्गां, लाहोर दी दरबारी पग्गें कोला किज बक्खरियां न। इनें पग्गें दे हेठले खुल्ले लड़ क्याही पर नेई पवै करदे। डोगरें दे पटेदार काले बाल, चित्रकारै नै पग्गै ते मूंढे दे दर्म्यान साफ तौरै पर दस्से दे न।